એક ખાનગી કંપનીએ કરેલા સર્વે મુજબ, દર વર્ષે માર્ગ અકસ્માતમાં ૧,૩૯,૦૦૦ હજાર લોકો મૃત્યુ પામે છે, જેમાંના ૨૬,૬૭૮ લોકો ઊંઘની સમસ્યાથી પિડાતા હતા. હાલ જે પ્રકારે વાહનોમાં મોબાઈલ ફોન, કેમેરા, ઇન્ટરનેટ, જીપીએસ જેવી ટૅક્નોલોજી ઉપલબ્ધ છે તે જોતાં ચોરી, લૂંટના બનાવોમાં ઘટાડો થવો જોઈએ, પણ એવું થયું નથી. અગાઉ ટાઈમ્સ ઓફ ઈન્ડિયામાં પ્રગટ થયેલા એક રિપોર્ટ મુજબ, દેશભરમાં હાઈવે પર લૂંટના ૮૨,૦૦૦ બનાવો બન્યા હતા. આશ્ચર્યની વાત એ છે કે, તે પૈકી ૬૪,૦૦૦ એટલે કે કુલ લૂંટના ૮૦ ટકા જેટલા બનાવો એકલા ઉત્તર પ્રદેશના હાઈવે પર બન્યા હતા. આ જ કારણોસર ગુજરાતના ડ્રાઈવરો યુપી તરફ જવાનું ટાળે છે. જો નાછૂટકે જવાનું થાય તો પણ એકલા જવાને બદલે બેથી વધુ લોકો સાથે જવાનું પસંદ કરે છે. હાલ ભારતના માર્ગ પરિવહનમાં ૯૦ ટકા હિસ્સો પેસેન્જર ટ્રાફિકનો જ્યારે ૬૫ ટકા માલસામાન હેરફેરનો છે. આમાંનો મોટા ભાગનો ટ્રાફિક નેશનલ હાઈવે પર પસાર થતો હોય છે. આપણે ત્યાં ૯૦,૦૦૦ કિ.મી. કરતાં વધુ નેશનલ હાઈવેનું નેટવર્ક છે, પણ સમસ્યા એ છે કે તેની જાળવણી બરાબર થતી ન હોઈ ટ્રકોના અકસ્માતો વધતા જાય છે. વર્ષ ૨૦૧૫માં ૭૭,૧૧૬ અકસ્માતો ઓવરલૉડ વાહનોના થયા હતા. જેમાં ૨૫,૧૯૯ ટ્રકો સામેલ હતી. દેશના કુલ માર્ગ અકસ્માત અને જાનહાનિમાં બંને અનુક્રમે ૧૫.૪ ટકા અને ૧૭.૨ ટકા હિસ્સો ધરાવતા હતા.